**Tlačová správa**

Cestujúci autobusmi spoločnosti ARRIVA môžu spoznávať krásy Oravy a Liptova aj na bicykli

Ružomberok, 4. júna 2021 **– Cyklisti a návštevníci Oravy a Liptova budú mať od 5. júna opäť k dispozícii cyklobusy, ktoré ich počas víkendov odvezú na turisticky atraktívne miesta regiónu, k dispozícii budú až do septembra. V období letných prázdnin budú cyklobusy jazdiť každý deň. Prevádzka špeciálne upravených autobusov je projektom spoločnosti ARRIVA Liorbus a Žilinského samosprávneho kraja. Na Orave budú premávať medzi turisticky atraktívnymi lokalitami Zuberec, Zverovka, Vitanová a Oravice. Obyvatelia a návštevníci Liptova budú môcť kombinovať cestu autobusom a na bicykloch, navštíviť môžu lokality na trase Liptovský Mikuláš, Liptovský Hrádok, Východná, Važec a ich okolie.**

„*Cyklobusy na Orave a Liptove sa stali obľúbeným prostriedkom pri spoznávaní krás severného Slovenska. Pre obyvateľov aj návštevníkov nášho regiónu sa týmto spôsobom vytvárajú možnosti na aktívne trávenie voľného času. K zaujímavým miestam sa domáci aj turisti majú možnosť dopraviť z miest verejnou dopravou a pokračovať na bicykli pri spoznávaní okolia alebo rekreačnom športe. Veríme, že preprava cyklistov prispeje k rozvoju regionálneho turizmu*,“ povedal Karol Petőcz, výkonný riaditeľ spoločnosti ARRIVA Liorbus.

Špeciálne upravené autobusy bezpečne odvezú v zadnej časti šesť bicyklov. Vzhľadom na technické možnosti zariadenia na prepravu bicyklov je možná preprava výhradne štandardných bicyklov z hľadiska váhy (max do 20kg/bicykel), ako aj z hľadiska šírky kolies. Cestovné poriadky a informácie k cyklobusom sú dostupné na [web stránke](https://arriva.sk/liorbus/cyklobus/) spoločnosti.

Oravský cyklobus začína v Trstenej, pokračuje cez Nižnú, Zuberec a konečnú zastávku má na Zverovke. Naspäť sa vracia po rovnakej trase. Z Trstenej pokračuje ešte do Vitanovej a turisticky obľúbených Oravíc, následne prichádza späť do Trstenej. Cyklobus bude premávať trikrát denne počas víkendov až do 26. septembra 2021, v čase letných prázdnin denne. Na Liptove štartuje cyklobus v Liptovskom Mikuláši, následne pokračuje cez Podtureň, Liptovský Hrádok, Hybe, Východnú až do Važca. Späť ide rovnakou trasou. Niektoré spoje prechádzajú aj cez Kráľovu Lehotu, Liptovský Ján a Uhorskú Ves. Cyklobus na Liptove bude premávať od 5. júna do 26. septembra počas víkendov, cez letné prázdniny denne. Cena lístka je účtovaná podľa platných tarifných podmienok spoločnosti ARRIVA Liorbus a cena za prepravu bicykla je 0,50 eur. Cestovné lístky si cestujúci môžu kúpiť u vodiča, novinkou tejto sezóny je úhrada cestovného mobilným telefónom prostredníctvom [virtuálnej dopravnej karty](https://arriva.sk/liorbus/cipova-karta/#virtualna-cipova-karta).

Pri preprave bicyklov je nevyhnutné dodržiavať technické parametre a podmienky. Nosič neumožňuje upevnenie bicyklov so širokými špeciálnymi kolesami. Pri preprave je pre dodržanie hmotnostného limitu, z bezpečnostných dôvodov a v snahe predísť akémukoľvek poškodeniu, odporúčané pri prevoze elektrobicyklov demontovať batérie pred samotným umiestnením na nosič nachádzajúci sa na zadnej strane autobusu. Ak batéria nie je zdemontovaná, dopravca nemôže prebrať zodpovednosť za prípadné poškodenie elektrobicykla. Všetky aktuálne informácie získajú záujemcovia na [webe](https://arriva.sk/liorbus/) ARRIVA Liorbus i prostredníctvom linky zákazníckej podpory na čísle +421 915 733 733, a to každý deň, vrátane víkendov a sviatkov, od 8.00 do 20.00. Cestujúci majú tiež možnosť dostávať aktuálne informácie priamo do svojich emailových schránok. Stačí, ak sa prihlásia na odber noviniek pomocou formuláru na internetovej stránke [www.arriva.sk/newsletter](http://www.arriva.sk/newsletter).

**ARRIVA na Slovensku a vo svete**

*Spoločnosť ARRIVA pôsobí na Slovensku od roku 2008 a je najsilnejším súkromným hráčom v autobusovej doprave v Slovenskej republike. Aktuálne pôsobí v Nitrianskom, Košickom, Žilinskom a Trnavskom kraji, kde zabezpečuje mestskú, prímestskú, zmluvnú a komerčnú autobusovú dopravu. Od roku 2017 prevádzkuje spoločnosť službu zdieľaných bicyklov, tzv. bikesharing. ARRIVA má na Slovensku takmer 2 400 zamestnancov a prevádzkuje 1 350 autobusov. Tvorí ju päť dopravných spoločností, servisná spoločnosť a centrála.*

*ARRIVA je jedným z popredných poskytovateľov osobnej dopravy v Európe, zamestnáva vyše 46 000 ľudí a ročne prepravuje 2,1 miliardy cestujúcich v 14 európskych krajinách. Je súčasťou Deutsche Bahn (DB), jednej z vedúcich spoločností v oblasti osobnej a logistickej dopravy na svete a je zodpovedná za regionálne služby v oblasti osobnej dopravy DB mimo Nemecka. Prevádzkuje autobusovú, železničnú a lodnú dopravu.*

**Kontakty pre médiá:**

Peter Húska Petra Helecz

0903 320 362 0918 864 966

arriva@arthurmedia.sk press@arriva.sk